Medarbejdere på DS Stålkonstruktion i Hobro må ikke arbejde under stålspær efter dødsulykke.

- Vi har nedlagt forbud mod at gå ind under de stålspær, som blev hævet op med en specialkonstrueret truck. Det siger Lars Toft Pedersen, tilsynschef ved Arbejdstilsynet, til DR P4 Nordjylland, efter at en 36-årig mand i dag døde efter en arbejdsulykke i Hobro. Der faldt tunge stålspær ned over manden på virksomheden DS Stålkonstruktion A/S på Industrivej i Hobro kort før middag, da han arbejdede under spærrene. Han blev kørt til hospitalet umiddelbart efter, men døde inden ankomsten til sygehuset. Politiet skal afhøre flere vidner, før Arbejdstilsynet afgør, om man vil rejse tiltale mod fabrikken, fortæller radiostationen. - Der var dybt rystede medarbejdere på virksomheden efter ulykken, og jeg er orienteret om, at de ville få hjælp af en krisepsykolog her i eftermiddag, så ingen skulle gå hjem uden at få bearbejdet den dybt traumatiske begivenhed. Det siger Lars Toft Pedersen, tilsynschef ved Arbejdstilsynet, til DR P4 Nordjylland.